OBH 5093/1998.
Az állampolgári jogok országgyűlési biztosa általános helyettesének jelentése
Ügyintéző: dr. Németh Andrea

Az eljárás megindítása

A panaszos az állampolgári jogok országgyűlési biztosához benyújtott panaszbeadványában kifogásolta a Somogy Megyei Közútkezelő Kht. tevékenységét.

A vizsgálat a legmagasabb szintű testi és lelki egészséghez való jog érintettsége miatt indult.

Alkalmazott jogszabályok
1/1975. (II. 5.) KPM-BM együttes rendelet a közúti közlekedés szabályairól
A közúti közlekedés biztonsága és zavartalansága fontos társadalmi érdek.

A tényállás és a vizsgálat megállapításai

A panaszos önkormányzati képviselő, aki az állampolgári jogok országgyűlési biztosához címzett, 1998. augusztus 28-án kelt beadványában sérelmezte a Somogy Megyei Közútkezelő Kht. eljárását. Panaszbeadványában sérelmezte, hogy Siófokon, a 70. sz. főútvonal, 112-76. sz. csomópontja nincs megfelelő jelző, figyelmeztető eszközzel ellátva - annak ellenére, hogy a kereszteződés veszélyeztetettsége a környező gyermekintézmények következtében magasabb szintű -, ezért balesetek sorozata veszélyezteti az emberek életét. A panaszos több esetben szorgalmazta - interpelláció, beadvány formájában - a gyalogátkelőhely biztonságosabbá tételét.

Az önkormányzat jegyzőjétől kapott tájékoztatás szerint a képviselőtestület, a Városfejlesztési Bizottság több esetben tárgyalta a kereszteződés ügyét, több alternatíva kidolgozásával. Az önkormányzat 163/1998. sz. határozatában rendelkezett a kereszteződés forgalomirányító lámpával történő ellátásáról. (Országos főútvonalról lévén szó, melynek forgalomszabályozása a Somogy Megyei Közútkezelő Kht. hatáskörébe tartozik, mely anyagi forráshiányra tekintettel a jelzőlámpa kiépítését csak abban az esetben vállalta, ha annak mintegy 30 millió forintos költségének a felét az önkormányzat átvállalja.) Az önkormányzat 163/1998. (XII. 22.) sz. határozata rendelkezett arról is, hogy a forgalomirányító lámpa telepítési költségeinek az 50%-át az önkormányzat átvállalja. Az önkormányzat a lámpa kiépítésének tervét megrendelte, a forgalomjelző lámpa várható üzembehelyezése 1999. szeptember 15.

A vizsgálat megállapította, hogy az önkormányzat határozata, a forgalomjelző lámpa kiépítése a közúti közlekedés biztonságát és zavartalanságát elősegíti.

Az országgyűlési biztos általános helyettesének vizsgálata alkotmányos jogokkal kapcsolatos visszásságot nem állapított meg, ezért ajánlással nem éltem.

Budapest, 1999. július 30.

Dr. Polt Péter